Sophie Løhde (V), 2026-02-19:
Tak for det, formand.
Jeg blev spurgt her før, om jeg havde tænkt mig at gå på talerstolen her til sidst, og til dem, der måtte lytte med, kan jeg sige, at det er frivilligt for ministeren, om man også går op til sådan en anden runde her til slut.
Der har jeg det princip, at man går op på talerstolen i respekt for det parti eller de partier, som måtte rejse en forespørgselsdebat, i forhold til hvis der også måtte være yderligere opfølgende spørgsmål til ministeren, så ministeren ikke kan slippe let i første runde, hvor man kun kan stille ét spørgsmål pr. folketingsmedlem.
Men i virkeligheden går jeg i dag også op af en anden årsag, nemlig for at sige tak for en rigtig god og fin debat her i dag.
Det har jo været en debat, synes jeg, med en rigtig god diskussion af fordele og ulemper ved den eksisterende lovgivning.
Altså, der er nogle krydsende hensyn og dermed er det jo også sådan, som det er tilfældet med enhver mønt, som har to sider, at der er fordele og ulemper ved lovgivningen.
Men det er jo også en diskussion omkring, hvorvidt det faktum, at enkelte sager enkelte steder skal danne baggrund for, at man så skal svinge lovgivningsmøllen; om det borgerlige ombud helt skal afskaffes, som der var en ordfører, der også bragte på banen; om vi skal indføre direkte valg af landets borgmesterposter.
Der var mange gode diskussioner og spørgsmål.
Der var en ordfører, der mente, regeringen ikke anerkendte problemet nok, og omvendt, at Liberal Alliance gik alt for langt.
Det var den radikale ordfører, og det er næsten også et helt radikalt synspunkt at indtage.
Men jeg vil bare blot for regeringens vedkommende sige, at vi jo ikke har påstået, at alt ved den eksisterende lovgivning er perfekt, og at der overhovedet ikke er nogen problemer nogen steder.
For regeringens vedkommende handler det her jo også om en diskussion om, hvorvidt lovgivning altid er svaret på alle problemer og udfordringer i vores demokrati, uanset om det er det nationale, det lokale eller regionale demokrati.
Det er dermed jo også en diskussion om, at det her for os også handler om ansvaret og samvittigheden hos hver enkelt parti, hos hver enkelt folkevalgt politiker, og det synes jeg sådan set også er en central diskussion i sig selv.
Men altså, for mit vedkommende vil jeg sige en tak for en rigtig god debat med, som det også er blevet konstateret, sådan lidt fælles idéudvikling her undervejs i Folketingssalen.
Til dem, der måtte se med, kan vi jo tilføje, at der i hvert fald ikke altid er plads til det i her i Folketingssalen.
Det kan være, vi skal gøre lidt mere af det i fællesskab, ovenikøbet i dag også ved, at der var plads til et lille smil undervejs hos de tilstedeværende.
Jeg har efterhånden deltaget i rigtig mange forespørgselsdebatter her i Folketinget igennem årene, og jeg synes bare, at det her har været en rigtig fin en af slagsen.
Folkestyret har dermed, synes jeg, også her i Folketinget vist sig fra en rigtig fin side, ovenikøbet på en flot solbeskinnet dag her på Christiansborg.
Til slut vil jeg blot sige tak Liberal Alliance for at rejse forespørgselsdebatten og tak til alle de partier i Folketinget, der har mødt op og valgt at deltage i debatten her i dag, for en rigtig god diskussion og debat undervejs.